แรงงานต่างด้าว 3 สัญชาติ สามารถเดินทางกลับประเทศต้นทางเพื่อร่วมประเพณีสงกรานต์ได้ตั้งแต่วันที่ 5 – 30 เมษายน 2562
ที่ประชุมคณะกรรมการนโยบายการจัดการปัญหาแรงงานต่างด้าวและการค้ามนุษย์ด้านแรงงาน (กนร.) มีมติเห็นชอบให้แรงงานต่างด้าว 3 สัญชาติ สามารถเดินทางกลับประเทศต้นทางเพื่อร่วมประเพณีสงกรานต์ได้ตั้งแต่วันที่ 5 – 30 เมษายน 2562 พร้อมเตรียมเสนอที่ประชุม ครม. พิจารณาเห็นชอบต่อไปพลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะกรรมการนโยบายการจัดการปัญหาแรงงานต่างด้าวและการค้ามนุษย์ด้านแรงงาน (กนร.) ครั้งที่2/2562  โดยมี พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน นายจรินทร์ จักกะพาก ปลัดกระทรวงแรงงาน  นางเพชรรัตน์  สินอวย  อธิบดีกรมการจัดหางาน ผู้บริหารกระทรวงแรงงาน และตัวแทนจากหน่วยงานที่เกี่ยวข้อง อาทิ กระทรวงมหาดไทย กระทรวงสาธารณสุข กระทรวงการต่างประเทศ กระทรวงพัฒนาสังคมและความมั่นคงของมนุษย์ กองทัพบก กองทัพเรือ กองทัพอากาศ สำนักงานตำรวจแห่งชาติ สำนักงานตรวจคนเข้าเมือง สภาหอการค้าแห่งประเทศไทย สภาอุตสาหกรรมแห่งประเทศไทย เป็นต้น เข้าร่วมประชุม    โดย พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน กล่าวภายหลังการประชุมดังกล่าวว่า ที่ประชุมมีมติเห็นชอบให้แรงงานต่างด้าว 3 สัญชาติ ได้แก่ กัมพูชา ลาว และเมียนมา ที่ได้รับอนุญาตให้ทำงานตำแหน่งกรรมกร รับใช้ในบ้าน ผู้ประสานงานด้านภาษา กัมพูชา ลาว เมียนมา และช่างเครื่องยนต์ในเรือประมงทะเล ซึ่งถือหนังสือเดินทาง เอกสารใช้แทนหนังสือเดินทาง หรือเอกสารรับรองบุคคลที่ได้รับการตรวจลงตราวีซ่า (VISA) ประเภทคนอยู่ชั่วคราว รวมถึงผู้ติดตามซึ่งเป็นบุตรของแรงงานต่างด้าวที่อายุไม่เกิน 18 ปี ซึ่งบุตรต้องได้รับการตรวจลงตราวีซ่าประเภทผู้ติดตาม และระยะเวลาการอนุญาตให้อยู่ในราชอาณาจักรยังมีอายุเหลืออยู่ไม่น้อยกว่าวันที่ 30 เมษายน 2562 จึงสามารถเดินทางกลับประเทศต้นทางเพื่อร่วมประเพณีสงกรานต์ได้ โดยมีระยะเวลาผ่อนผันตั้งแต่วันที่ 5 – 30 เมษายน 2562 และจะได้รับยกเว้นค่าธรรมเนียมในการเข้า-ออก เมื่อเดินทางเข้าออกตามเวลาที่กำหนดดังกล่าว ซึ่งทางกรมการจัดหางาน จะนำแนวทางการผ่อนผันฯ ตามมติที่ประชุม กนร.เห็นชอบในวันนี้ เสนอคณะรัฐมนตรีเพื่อพิจารณาต่อไป ขณะที่ รองนายกรัฐมตรีได้กำชับให้หน่วยงานที่เกี่ยวข้องอำนวยความสะดวกในเรื่องดังกล่าว///เสียง///